[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.3.2006

COM(2006) 131 τελικό

2003/0175 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της Συνθήκης ΕΚ, για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 1999/62/ΕΚ περί επιβολής τελών στα βαρέα φορτηγά οχήματα που χρησιμοποιούν ορισμένα έργα υποδομής

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2003/0175 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της Συνθήκης ΕΚ, για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 1999/62/ΕΚ περί επιβολής τελών στα βαρέα φορτηγά οχήματα που χρησιμοποιούν ορισμένα έργα υποδομής

1. Εισαγωγή

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ απαιτεί από την Επιτροπή να γνωμοδοτεί για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση. Στη συνέχεια παρατίθεται η γνώμη της Επιτροπής επί των τροπολογιών που πρότεινε το Ευρωπαϊκό Κοινοβούλιο.

2. Ιστορικό

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (έγγραφο COM(2003) 448 τελικό – C5–0351/2003 - 2003/0175(COD): | 28 Ιουλίου 2003 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 3 Ιουνίου 2004 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 20 Απριλίου 2004 |

Ημερομηνία έγκρισης της κοινής θέσης με ειδική πλειοψηφία: | 6 Σεπτεμβρίου 2005 |

Ημερομηνία γνωμοδότησης του Ευρωπαϊκού Κοινοβουλίου σε δεύτερη ανάγνωση: | 15 Δεκεμβρίου 2005 |

3. Αντικειμενο τησ προτασησ

Σύμφωνα με τη Λευκή Βίβλο με θέμα "Η ευρωπαϊκή πολιτική μεταφορών με ορίζοντα το έτος 2010"[1] και μετά από το αίτημα του Ευρωπαϊκού Συμβουλίου του Δεκεμβρίου 2002 και του Ευρωπαϊκού Συμβουλίου του Μαρτίου 2003, η Επιτροπή πρότεινε μια τροποποιημένη εκδοχή της οδηγίας 1999/62 για την επιβολή οδικών τελών στα βαρέα φορτηγά οχήματα. Η εν λόγω πρόταση είναι σύμφωνη με την πολιτική της Επιτροπής για την επιβολή τελών στην υποδομή μεταφορών, η οποία συνίσταται στην ανάπτυξη μιας εναρμονισμένης κοινοτικής προσέγγισης της επιβολής τελών, όσον αφορά όλους τους τρόπους μεταφορών. Το κόστος που οι μεταφορές επιβάλλουν αυτή τη στιγμή στους χρήστες, στους φορολογούμενους πολίτες και στην κοινωνία γενικότερα πρέπει να αποτελέσει τη βάση για την επιβολή τελών στις μεταφορές.

Η οδηγία 1999/62/ΕΚ παρέχει το υφιστάμενο πλαίσιο για την επιβολή οδικών τελών στα βαρέα φορτηγά οχήματα. Ωστόσο, δεδομένου ότι τα κράτη μέλη τείνουν να εγκαταλείψουν τα καθεστώτα επιβολής τελών (αυτοκόλλητο σήμα) και να στραφούν σε καθεστώτα διοδίων, η οδηγία είναι ανάγκη να επικαιροποιηθεί, ώστε να εκπονηθεί και να διευκρινιστεί η βάση για την επιβολή διοδίων και να διασφαλιστεί ότι η σημερινή πολυμορφία των καθεστώτων επιβολής οδικών τελών και διοδίων θα εξελιχθεί με διαφανή και εναρμονισμένο τρόπο. Επιπροσθέτως, υπάρχει ανάγκη να προσαρμοστεί το πλαίσιο επιβολής οδικών τελών ώστε να διευρυνθούν οι δυνατότητες εξεύρεσης κονδυλίων για πραγματοποίηση επενδύσεων σε νέα υποδομή μεταφορών.

Η πρόταση της Επιτροπής για την επικαιροποίηση της οδηγίας 1999/62/ΕΚ επιδιώκει αυτούς τους στόχους. Προκειμένου να βελτιωθεί και να εναρμονιστεί η βάση επιβολής τελών, η Επιτροπή

- προσδιορίζει τη βάση υπολογισμού των καθεστώτων διοδίων, προκειμένου να συμπεριληφθεί το κόστος κατασκευής, εκμετάλλευσης, συντήρησης και ανάπτυξης του δικτύου και το μη καλυπτόμενο κόστος των ατυχημάτων·

- βελτιώνει το πεδίο εφαρμογής της διαφοροποίησης των διοδίων και παρέχει τη μεθοδολογία που επιτρέπει τον διαφανή υπολογισμό του κόστους·

- επεκτείνει το πεδίο εφαρμογής της οδηγίας σε μεγαλύτερο αριθμό εμπορικών οχημάτων (από 3,5 τόνους) και σε περισσότερους δρόμους (Διευρωπαϊκό Οδικό Δίκτυο και παρακαμπτήριες οδοί).

Προκειμένου να καλυφθούν οι ανάγκες χρηματοδότησης της υποδομής μεταφορών, η Επιτροπή

- συνδέει τα διόδια με το κόστος συντήρησης και ανάπτυξης της υποδομής·

- απαιτεί τα έσοδα να δαπανώνται στη συντήρηση και στην ανάπτυξη της υποδομής μεταφορών·

- επιτρέπει προσαύξηση των διοδίων, τα έσοδα των οποίων πρέπει να χρησιμοποιούνται για επενδύσεις σε έργα υποδομής παρακαμπτηρίων εντός του ιδίου διαδρόμου του ΔΕΔ.

4. Γνώμη της Επιτροπής επι των τροπολογιων τις οποίες ενέκρινε το Ευρωπαϊκό Κοινοβούλιο

Η Επιτροπή είναι σε θέση να δεχθεί όλες τις τροπολογίες που ενέκρινε το Ευρωπαϊκό Κοινοβούλιο σε δεύτερη ανάγνωση. Οι τροπολογίες αυτές είναι αποτέλεσμα συμβιβαστικής λύσης που συνομολογήθηκε μεταξύ του Ευρωπαϊκού Κοινοβουλίου και του Συμβουλίου με σκοπό την έγκριση της οδηγίας σε δεύτερη ανάγνωση. Οι εν λόγω τροπολογίες τάσσονται υπέρ της προσέγγισης που υιοθέτησε η Επιτροπή στην πρότασή της και ανταποκρίνονται στους προβληματισμούς της όσον αφορά το γεωγραφικό εύρος και το εξωτερικό κόστος.

Τροπολογίες σχετικά με το γεωγραφικό πεδίο εφαρμογής (43, 44, 51, 52, 53, 54): Οι εν λόγω τροπολογίες θεσπίζουν κανόνες για την αντιμετώπιση των διαφορετικών τύπων οδών στο πλαίσιο της οδηγίας. Τα ΔΕΔ υπόκεινται στους κανόνες της οδηγίας. Τα κράτη μέλη οφείλουν να ενημερώσουν την Επιτροπή για τα διόδια που επιβάλλονται επί των άλλων κύριων οδών· όσον αφορά τις δευτερεύουσες οδούς, αυτές δεν υπόκεινται σε κανόνες στο πλαίσιο της οδηγίας.

Τροπολογίες όσον αφορά το εξωτερικό κόστος (37, 41, 42, 49, 50) : με εν λόγω τροπολογίες υπογραμμίζεται η σημασία της εσωτερίκευσης του εξωτερικού κόστους και ζητείται από την Επιτροπή να προβεί σε διαδικασία μοντελοποίησης και να πραγματοποιήσει εκτίμηση των επιπτώσεων της εσωτερίκευσης του εξωτερικού κόστους, εντός δύο ετών από την έναρξη ισχύος της οδηγίας.

Τροπολογία 32 για τη διαφοροποίηση των διοδίων: η εν λόγω τροπολογία επιτρέπει την διαφοροποίηση των διοδίων ανάλογα με τις εκπομπές NOx και ΑΣ, και καθιστά υποχρεωτική τη διαφοροποίηση των διοδίων ανάλογα με τις εκπομπές από το 2010.

Τροπολογίες σχετικά με τον τύπο του οχήματος (39, 40, 55) : με τις εν λόγω τροπολογίες διαγράφεται η λέξη ‘‘βαρέα’’ από τον όρο βαρέα φορτηγά οχήματα, δεδομένου ότι το πεδίο εφαρμογής της οδηγίας άλλαξε προκειμένου να συμπεριλάβει τα οχήματα από 3,5 τόνους έως και 12 τόνους, και όχι μόνο τα οχήματα άνω των 12 τόνων, όπως στην οδηγία 1999/62.

Τροπολογίες για τις αστικές χρεώσεις (33, 35) : οι εν λόγω τροπολογίες διευκρινίζουν ότι οι κανονιστικές χρεώσεις των αστικών συγκοινωνιών δεν υπόκεινται στους κανόνες της οδηγίας, ώστε τα κράτη μέλη να είναι ελεύθερα να επιβάλλουν τις εν λόγω χρεώσεις σύμφωνα με τους κανόνες της συνθήκης.

Άλλες τροπολογίες (34, 36, 38, 45, 46, 47, 48) : επιφέρουν ήσσονος σημασίας τροποποιήσεις σε άλλα σημεία του κειμένου, σχετικά με την αντιστάθμιση, τη ειδική χρήση, το μέγιστο ύψος της Ευρωβινιέτας και την αποφυγή διακρίσεων.

Η εξεύρεση συμβιβαστικής λύσης διευκολύνθηκε από τη δήλωση της Επιτροπής στη συνεδρίαση της ολομέλειας του Ευρωπαϊκού Κοινοβουλίου τον Δεκέμβριο του 2005 (βλέπε παράρτημα).

5. Συμπερασμα

Σύμφωνα με το άρθρο 250 παράγραφος 2 της Συνθήκης ΕΚ, η Επιτροπή τροποποιεί την πρότασή της όπως περιγράφεται ανωτέρω.

Παράρτημα: Δήλωση της Επιτροπής στη συνεδρίαση της ολομέλειας του Ευρωπαϊκού Κοινοβουλίου στις 13 Δεκεμβρίου 2005

ΕΣΩΤΕΡΙΚΕΥΣΗ ΕΞΩΤΕΡΙΚΟΥ ΚΟΣΤΟΥΣ

Δήλωση του επιτρόπου κ. Barrot

Σχετικά με την ανάλυση της εσωτερίκευσης του εξωτερικού κόστους, είμαι συνεπώς στην ευχάριστη θέση να δηλώσω ότι η μοντελοποίηση και οι «εκτιμήσεις των επιπτώσεων» που ζήτησε το Ευρωπαϊκό Κοινοβούλιο μπορούν να εκπονηθούν και να δημοσιευθούν από την Επιτροπή κατά τα δύο προσεχή έτη. Σε αυτή τη βάση, η Επιτροπή θα μπορέσει να αξιολογήσει την αναγκαιότητα ανάληψης μεταγενέστερης δράσης επί του θέματος.

[1] COM(2001)370 της 12.9.2001